திருக்கொளுவூர் ஆதி நாகநாதர் கோயில்

திருக்கொளுவூர் ஆதி நாகநாதர் கோயில்  என்பது இந்தியாவின், தமிழ்நாட்டின் இராமநாதபுரம் மாவட்டம், நயினார்கோவில் ஊராட்சி ஒன்றியத்துக்கு உட்பட்ட திருக்கொளுவூரில் உள்ள ஒரு சிவன் கோயிலாகும். 

 பெயர் 
பிற்காலப் பாண்டியர் ஆட்சிக் காலத்தில் இப்பகுதி துகவூர்க் கூற்றம் என்ற உட்பிரிவில் அடங்கி இருந்தது. அப்போது இவ்வூருக்கு கூவிளபுரம் என்ற பெயரால் அழைக்கப்பட்டது எனப்படுகிறது.  கூவிளபுரம் ஆதி நாகநாத சுவாமி கோயில் எதிரே மாணிக்க நிறைகங்கை தீர்த்தக் குளத்தை வெட்டும்போது அங்கே உழவுக்குப் பயன்படுத்தப்படும் ஒரு தங்க கொளு ஒன்றும், பொன்னாபரனங்களும் புதையலாக கிடைத்தன. இதனால் இந்த ஊருக்கு திருக்கொளுவூர் என்ற பெயர் ஏற்பட்டதாக செவிவழிக் கதைகள் உள்ளன.

அமைவிடம்
இக்கோயில் இராமநாதபுரம் மாவட்டத்தில் பரமக்குடி- தனியாபுளி செல்லும் சாலையில் 26 கி.மீ. தொலைவில் உள்ள திருக்கொளுவூர் என்னுமிடத்தில் அமைந்துள்ளது.

 பஞ்ச சேத்திர லிங்கங்கள் 
இப்பகுதியை ஆண்ட மன்னர் கூவிளபுரம் ஆதி நாகநாத சுவாமி கோயில், இயமனேசுவரம் எமனேசுவரமுடையார், சிறகிகோட்டை குணநாதீசுவரர், சாளாக்கிராமம் வரகுண ஈசுவரர், நாயினார் கோயில் நாகநாதசுவாமி ஆகிய ஐந்து சிவன் கோயில்களையும் பஞ்ச சேத்திர லிங்கங்கள் என்று நிர்மாணித்ததாக அறியப்படுகிறது. 

 அமைப்பு 
ஊரின் வடக்கில் கிழக்கு நோக்கி இக்கோயில் அமைந்துள்ளது. முக மண்டபம், மகா மண்டபம், அர்த்த மண்டபம், கருவறை ஆகிய உள்கட்டமைப்புகளைக் கொண்டுள்ளது. வெளிச்சுற்றில் கன்னிமூலைக் கணபதி, தண்டாயுதபாணி, அஞ்சனேயர் ஆகிய தெய்வங்களுக்கான சிற்றாலயங்கள் அமைந்துள்ளன. கோட்டத்தில் தென்முக்க் கடவுள், பிரம்மன், துர்கை ஆகியோர் உள்ளனர். கருவறை விமானம் நாகர பாணியில் அமைந்துள்ளது.

கருவறையில் இசவன் சுயம்புலிங்கமாக உள்ளார். லிங்கத்தில் ஆவுடையார் இல்லை. இந்த லிங்கமானது புற்றுக்கு நடுவில் உள்ளது. புற்றில் கண்ட பாம்பையே அம்மனாக கருதி பக்தர்கள் வழிபடுவதால், இங்கு அம்மனுக்குச் தனி சந்நிதி இல்லை. எனவே கருவறையிலேயே இருவரும் உள்ளதாக ஐதீகம் உள்ளது.  

 வழிபாடு  
இக்கோயிலில் நாள்தோறும் நான்கு கால பூசை நடக்கிறது. ஆண்டு தோறும் வைகாசி மாதம் 11 நாட்கள் விழா நடக்கிறது. விழாவின் ஒன்பதாம் நாளில் தேரோட்டம் நடத்தப்படுகிறது. 10 ஆம் நாள் பூக்குழி இறங்கும் விழா நடக்கிறது.

 மேற்கோள்கள் 

பகுப்பு:இராமநாதபுரம் மாவட்டத்திலுள்ள சிவன் கோயில்கள்